’Sê daranꞌ nej suj huin sa niꞌín aꞌmînj mánj;
gàꞌ niꞌín ahuin nej suj ganaguîj;
sani̱ guendâ gìsìj sa taj riñan ñanj si-nùguànꞌ Ma̱ꞌan Ñaꞌanj an:
“Ni̱ sí yâ rachrúun ngàj,
ni̱ sôꞌ huin sí nànìkàj gata rùhuà ñùnj.”
Ni̱ nga nï̀nꞌ gàchin gìsìj nej nuguanꞌ nânj ni̱ ga̱ꞌ gata si huê dànanj ga̱huin,
ni̱ gùyùmàn ruhuâ nej suj niꞌin nej suj si hué huin.
Yàngàꞌ ni̱ yàngàꞌ hia nï̀nꞌ tâ:
Ni̱ sí ganahuin ra̱ꞌa sí gaꞌnï̂n gaꞌanj,
ni̱ ñùnj ganahuin ra̱ꞌa sôꞌ;
ni̱ sí ganahuin ra̱ꞌa ñùnj,
ni̱ ganahuin ra̱ꞌa sôꞌ Ma̱ꞌan sa gaꞌnḯn gaꞌná.
Ni̱ nga gisîj gaꞌmin Ma̱ꞌan Jesús nej nuguanꞌ nânj,
ni̱ ûta gananï̂n ruhuâj ni̱ ûta gahuin rùguìꞌi ruhuâj ngà nda ruhuâ nimanj ni̱ ganataj ni̱ gata:
—Yàngàꞌ ni̱ yàngàꞌ hia nï̀nꞌ tâ,
ni̱ ꞌngo̱ nej suj huin sí nàgàꞌhuìꞌ ñùnj.
Hiôꞌ ni̱ giniꞌhiaj daꞌ goꞌngo̱ nej sí ꞌna̱ꞌ gahuin chru̱un riñan daꞌ goꞌngo̱ nej duguiꞌ nej sôꞌ,
ni̱ guruguiꞌ chìꞌ ruhuâ nej sôꞌ ahuin goꞌngo̱ nej sôꞌ huin niꞌin Ma̱ꞌan Jesús nga gaꞌmin dànanj.
Ni̱ yiꞌñanj Ma̱ꞌan Jesús,
nnûn ahui ꞌngo̱ sí ꞌì ruhuâ niꞌin Ma̱ꞌan.
Ni̱ riñan sí nânj,
giꞌhiaj ra̱ꞌa Pedro,
si gàchìnj naꞌanj sôꞌ,
ahuin sí ràyìꞌì huin gaꞌmin Ma̱ꞌan Jesús.
Hiôꞌ ni̱ gachín naꞌanj sí nnùn ahui yiꞌñanj Ma̱ꞌan Jesús,
ni̱ gataj sôꞌ:
—Señor,
ahuin sôꞌ huîn ràꞌaj.
Nanikàj Ma̱ꞌan Jesús ni̱ gata:
—Sí ra̱ꞌa gàꞌhuìj rachrún duguchrêj sí dânj huin.
Ni̱ duguchre Ma̱ꞌan Jesús rachrúun,
ni̱ gaꞌhuij raꞌa Judas Iscariote sí huin daꞌní síchìj gùꞌnàj Simón Iscariote.
Ni̱ neꞌ rùkù nga gisîj ya sôꞌ rachrúun,
ni̱ gatûj sichre ruhuâ nimân sôꞌ.
Hiôꞌ ni̱ gataj Ma̱ꞌan Jesús gu̱nïn sôꞌ:
—Sa gi̱ꞌhiáꞌ,
ni̱ râꞌñanj gi̱ꞌhiáꞌ râj.
Sani̱ gàꞌ si ꞌngo̱ nej sí nne yiꞌnḯn mesa ngà Ma̱ꞌan Jesús nun ga̱ꞌhue ga̱ra̱nꞌ daꞌngaꞌ ruhuâ nùnj huin saj ni̱ gataj Ma̱ꞌan Jesús dànanj.
Dadinꞌ da̱ꞌa̱j nej sôꞌ ganï̂n ruhuâ,
si rayiꞌî guendâ ni̱ka̱j Judas sanꞌanj an ni̱ ga̱ꞌa̱nj gi̱ra̱n sôꞌ sa gi̱ni̱ꞌña̱nj nej sij giꞌñanj an;
nej si gàꞌhuìꞌ sôꞌ do̱j sanꞌanj an raꞌa nej guiì ga̱ni̱ki.
Ni̱ nga gisîj ya sôꞌ rachrúun,
ni̱ gahui sôꞌ ni̱ gaꞌanj sôꞌ;
ni̱ gàꞌ gahuin ru̱mi̱nꞌ.
Hiôꞌ ni̱ nga gahui Judas gaꞌanj sôꞌ,
ni̱ gataj Ma̱ꞌan Jesús:
—Hia̱j ni̱ na̱gi̱ꞌhiaj yàchìj Ma̱ꞌan Ñaꞌanj an ñùnj,
ni̱ na̱gi̱ꞌhiaj yàchì rayiꞌî Ma̱ꞌan Ñaꞌanj an.
Ni̱ si ñùnj giꞌhiaj ni̱ gaꞌmin hueꞌê nej guiì rayiꞌî Ma̱ꞌan Ñaꞌanj an,
ni̱ huê danj na̱nj gaꞌmin hueꞌê Ma̱ꞌan Ñaꞌanj an rayiꞌí riñan nej guiì,
ni̱ ûta râꞌñanj ni̱ ga̱ꞌmin hueꞌê Ma̱ꞌan Ñaꞌanj an rayiꞌí.
Nej suj daꞌninj lij,
hua̱ na̱nj gané doj sînj ngà nej suj.
Ni̱ nànàꞌhuìꞌ nej suj ñùnj;
sani̱ dàj rûnꞌ gatâ gu̱nïn nej judío,
ni̱ huê danj ga̱ta̱ gunïn nej suj hia̱j:
Ñan gàꞌàn,
ni̱ si̱ gaꞌhue ga̱ꞌa̱nj nej suj mánj.
Ni̱ gìyìꞌnï̀nꞌ ꞌngo̱ sun nàkàa giꞌhiâ riñan nej suj:
Ga̱ ꞌì ruhuâ nej suj niꞌin nej suj daꞌ goꞌngo̱ nej duguiꞌ nej suj;
dàj rûnꞌ ga ꞌì ruhuâj niꞌín nej suj,
ni̱ huê danj ga̱ ꞌì ruhuâ nej suj niꞌin nej suj daꞌ goꞌngo̱ nej duguiꞌ nej suj.
Ni̱ si ꞌì ruhuâ nej suj niꞌin nej suj daꞌ goꞌngo̱ nej duguiꞌ nej suj hiôꞌ ni̱ ga̱huin nej suj sí ꞌna̱ꞌ ga̱huin chru̱n riñânj.
Ni̱ gataj Simón Pedro:
—Señor,
dànèꞌ ga̱ꞌa̱nj Ma̱ꞌân rèꞌ ràꞌaj.
Nanikàj Ma̱ꞌan Jesús ni̱ gata:
—Ñan gàꞌàn,
ni̱ si̱ gaꞌhue ga̱ꞌa̱njꞌ ngàj hia̱j mánj;
sani̱ neꞌ rùkù ni̱ ga̱ꞌhue gùchìꞌ râj.
Ni̱ gataj Pedro:
—Señor.
Nùnj huin saj ni̱ si̱ gaꞌhue gàꞌàn ngà Ma̱ꞌân rèꞌ hia̱j ràꞌaj.
Ga̱ꞌhue gàhuìj rayiꞌî Ma̱ꞌân rèꞌ na̱nj ánj.
Nanikàj Ma̱ꞌan Jesús ni̱ gata:
—Ga̱ꞌhue gàhuìꞌ rayiꞌí na̱nj nîꞌ.
Yàngàꞌ ni̱ yàngàꞌ hia nï̀nꞌ tâ:
Ni̱ nga nï̀nꞌ gàchin ga̱gua̱j dêꞌlo̱j o,
ni̱ gàꞌ gisîj huàꞌnï̀nj ga̱ta̱jꞌ si nun niꞌînꞌ ñùnj.